b'\n_START_ARTICLE_\nPlesetsk\n_START_SECTION_\nHistoria\n_START_PARAGRAPH_\nArkangelin kuvernementin Onegan kihlakunnan Navolokin volostiin kuulunut paikkakunta mainitaan ensimm\xc3\xa4isen kerran vuonna 1894. Se on saanut nimens\xc3\xa4 entisest\xc3\xa4 Plesetskajan kyl\xc3\xa4st\xc3\xa4 sek\xc3\xa4 l\xc3\xa4hell\xc3\xa4 sijaitsevasta Plestsyn j\xc3\xa4rvest\xc3\xa4. Vuonna 1897 Vologdan ja Arkangelin v\xc3\xa4liselle rautatielle rakennettiin Plesetskajan asema. Vuonna 1926 asemasta tuli volostin ja vuonna 1929 Pohjoisen aluepiirin Arkangelin piirikuntaan kuuluneen piirin keskus. Asemakyl\xc3\xa4 sai kaupunkimaisen taajaman statuksen ja nimen Plesetsk vuonna 1932.\n_START_SECTION_\nLiikenne, talous ja palvelut\n_START_PARAGRAPH_\nKunnan l\xc3\xa4pi kulkee etel\xc3\xa4st\xc3\xa4 Arkangeliin johtava rautatie, jolla on Plesetskajan ja Puksan asemat. Plesetskin kautta kulkee my\xc3\xb6s Arkangelin ja Kargopolin v\xc3\xa4linen asfaltoitu maantie. Taajamasta on linja-autoyhteydet piirin t\xc3\xa4rkeimpiin asutuskeskuksiin ja Arkangeliin._NEWLINE_Seudun p\xc3\xa4\xc3\xa4elinkeinot ovat mets\xc3\xa4teollisuus ja liikenne. Kunnassa toimii useita puunhankintaa ja -jalostusta harjoittavia yrityksi\xc3\xa4, kaksi metallipajaa, leipomo, kaasu- ja \xc3\xb6ljyalan laitoksia, tielaitos ja kaksi maatalousyrityst\xc3\xa4._NEWLINE_Keskustaajaman palveluihin kuuluvat keskikoulu, ammattikoulu, kulttuuritalo, kirjasto ja piirisairaala poliklinikkoineen. Julkisia palveluja on my\xc3\xb6s Puksassa.'